proxectonos/corpus_dominio_legal_administrativo_tmp huggingface dataset:
ORDE do 23 de xuño de 2010 pola que se amplía o importe do crédito dispoñible na convocatoria de 2010 para a concesión de axudas para proxectos ao abeiro dos plans estratéxicos zonais aprobados pola Consellería do Mar aos grupos de acción costeira, convocadas pola Orde do 27 de agosto de 2009, pola que se establecen as bases e se regula o procedemento da súa concesión (con financiamento do Fondo Europeo da Pesca).
CONSELLERÍA DO MAR — III. OUTRAS DISPOSICIÓNS — 29/06/2010

A Orde do 27 de agosto de 2009 (DOG nº 175, do 7 de setembro) establece as bases reguladoras para a concesión de axudas para proxectos ao abeiro dos plans estratéxicos zonais aprobados pola Consellería do Mar aos grupos de acción costeira e procede á convocatoria para o ano 2009 (con financiamento do Fondo Europeo da Pesca).
O artigo 9 da citada orde determina o crédito orzamentario con cargo ao cal se financia a concesión das axudas, establecendo no seu punto 4 o importe para o ano 2009 e no 5, que a contía de anos sucesivos ata 2013 se realizará por orde anual que determinará os seus importes.
Pola Orde do 22 de abril de 2010 fixouse o importe de crédito dispoñible na convocatoria de 2010 para a concesión de axudas para proxectos ao abeiro dos plans estratéxicos zonais aprobados pola Consellería do Mar aos grupos de acción costeira, convocadas pola Orde do 27 de agosto de 2009 pola que se establecen as bases e se regula o procedemento da súa concesión (con financiamento do Fondo Europeo da Pesca).
O artigo 2 desta orde establece que as cantidades recollidas no artigo 1 para a anualidade 2010 poderán ser incrementadas na cantidade resultante das incorporacións de créditos remanentes doutros exercicios.
Unha vez realizadas as oportunas incorporacións, e no uso das facultades que me confiren os artigos 14 e 31.2º da Lei 9/2007, do 13 de xuño, de subvencións de Galicia, e na Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo único.-O crédito orzamentario para as solicitudes de axuda tramitadas durante o exercicio do ano 2010 fixado no artigo 1 da Orde do 22 de abril de 2010, pola que se fixa o importe de crédito dispoñible na convocatoria de 2010 para a concesión de axudas para proxectos ao abeiro dos plans estratéxicos zonais aprobados pola Consellería do Mar aos grupos de acción costeira, convocadas pola Orde do 27 de agosto de 2009 pola que se establecen as bases e se regula o procedemento da súa concesión (con financiamento do Fondo Europeo da Pesca) amplíase na cantidade de oitocentos corenta e seis mil cento cincuenta e tres euros (846.153 ) repartidos nas seguintes partidas orzamentarias:
-2010.14.04.723B.770.0: 510.484,00 .
-2010.14.04.723B.780.0: 335.669,00 .
As axudas financiaranse con cargo a fondos do FEP (61%), fondos do Estado (19,5%) e fondos da Comunidade Autónoma de Galicia (19,5%).
Disposición derradeira
Esta orde producirá efectos desde o día seguinte ao da súa publicación no Diario Oficial de Galicia.
Santiago de Compostela, 23 de xuño de 2010.
Rosa María Quintana Carballo
Conselleira do Mar
ORDE do 27 de xullo de 2010 pola que se nomean os membros da comisión de valoración para a avaliación da documentación presentada para o nomeamento de persoal emérito no ámbito sanitario.
CONSELLERÍA DE SANIDADE — II. AUTORIDADES E PERSOAL — 29/07/2010

O nomeamento do persoal emérito no ámbito sanitario significa o recoñocemento ao especial prestixio e relevancia adquiridos durante o transcurso de toda unha traxectoria profesional na asistencia sanitaria, na docencia e na investigación no campo das ciencias da saúde ou na xestión das institucións sanitarias, cuxa acreditación se debe levar adiante de conformidade co disposto nos artigos 3 e 4 do Decreto 36/2010, do 11 de marzo, polo que se regula o procedemento para o nomeamento do persoal emérito no ámbito sanitario.
De acordo co establecido no artigo 7.3º do citado decreto, para a comprobación do cumprimento dos requisitos exixidos e a valoración dos méritos acreditados, foi creada unha comisión que estará composta por cinco membros nomeados pola titular da Consellería de Sanidade.
Coa finalidade de dar efectividade ao disposto no Decreto 36/2010, é preciso designar os compoñentes e regular o funcionamento da comisión de valoración.
Polo que na súa virtude, de conformidade coas facultades establecidas no artigo 34 da Lei da Xunta e da súa Presidencia,
Dispoño:
A Comisión de valoración establecida no artigo 7.3º do Decreto 36/2010, do 11 de marzo, polo que se regula o procedemento para o nomeamento de persoal emérito no ámbito sanitario, estará composta polos seguintes membros:
Presidente: Manuel Sánchez Salorio.
Vogal: Jerónimo Forteza Vila.
Vogal: Luis Verde Remeseiro.
Vogal: Marisa Crespo Leiro.
Secretaria: Paula Oliete Trillo.
Santiago de Compostela, 27 de xullo de 2010.
María del Pilar Farjas Abadía
Conselleira de Sanidade
CORRECCIÓN de erros.-Orde do 7 de xullo de 2010 pola que se establecen as bases reguladoras para o Plan Renove de instalacións individuais domésticas de gas na Comunidade Autónoma de Galicia, e se procede á convocatoria para o ano 2010 das axudas para a renovación dos equipamentos (IN411A-presentación electrónica).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 29/07/2010

Advertidos erros na versión en galego da dita orde, publicada no Diario Oficial de Galicia número 134, do 15 de xullo de 2010, cómpre facer as seguintes correccións:
-Na páxina 12.919, artigo 2º, onde di: «no enderezo da internet
http://economiae-industria.xunta.es...»
Debe dicir: «no enderezo da internet
http://economiaeindustria.xunta.es...»
-Na páxina 12.920, artigo 5º, onde di: «a) Páxina web oficial da Consellería (economiaein-dustria.xunta.es)...»
Debe dicir: «a) Páxina web oficial da Consellería (economiaeindustria.xunta.es)».
RESOLUCIÓN do 17 de xuño de 2010 pola que se dá publicidade a un convenio de colaboración subscrito pola Secretaría Xeral para o Deporte no mes de abril de 2010.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 29/06/2010

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG nº 136, do 14 de xuño) impón a cada consellería ou entidade da Xunta de Galicia a obriga de remitir ao Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga,
RESOLVO:
Darlle publicidade a un convenio subscrito pola Secretaría Xeral para o Deporte da Xunta de Galicia no mes de abril de 2010, que se incorpora como anexo a esta resolución.
Santiago de Compostela, 17 de xuño de 2010.
José Ramón Lete Lasa
Secretario xeral para o Deporte
Ver referencia pdf "12200D005P008.PDF"
RESOLUCIÓN do 8 de febreiro de 2010 pola que se modifica a Resolución do 21 de outubro de 2009 pola que se establecen as bases reguladoras para a concesión, en réxime de concorrencia competitiva, das subvencións e axudas a proxectos de enerxías renovables correspondentes ao exercicio 2009 e ao abeiro do convenio subscrito entre o Instituto para a Diversificación e Aforro da Enerxía (IDAE) e o Instituto Enerxético de Galicia (Inega) o día 18 de maio de 2009, co obxecto de ampliar o crédito para as axudas correspondentes a caldeiras de biomasa.
INSTITUTO ENERXÉTICO DE GALICIA — III. OUTRAS DISPOSICIÓNS — 18/02/2010

A resolución do director do Instituto Enerxético de Galicia do 21 de outubro de 2009 (DOG do 30 de outubro) establece as bases reguladoras para a concesión, en réxime de concorrencia competitiva, das subvencións e axudas a proxectos de enerxías renovables correspondentes ao exercicio 2009 e ao abeiro do convenio subscrito entre o Instituto para a Diversificación e Aforro da Enerxía (IDAE) e o Instituto Enerxético de Galicia (Inega) o día 18 de maio de 2009.
Dentro desta convocatoria, o tipo de instalacións para o que se presentaron un maior número de solicitudes foi o de caldeiras de biomasa, que se incrementou un 34% con respecto ao ano 2008.
Por esta razón, tendo en conta a importancia desta actuación dentro do campo das enerxías renovables polo seu gran potencial de desenvolvemento na Comunidade Autónoma de Galicia, e á vista do elevado número de solicitudes de subvencións presentadas, cómpre aumentar o apoio público a este tipo de iniciativas, polo que desde este ente público considérase que é necesario incrementar os fondos dedicados a este tipo de instalacións dentro desta convocatoria.
En virtude do exposto anteriormente, e en uso das facultades que teño atribuídas polo Decreto 329/2009, do 18 de xuño de 2009,
DISPOÑO:
Artigo único.
Amplíase en 65.000 euros a contía correspondente aos Fondos do Convenio IDAE-Inega para axudas a instalacións de caldeiras de biomasa, que sinala o artigo 2 da Resolución do 21 de outubro de 2009 pola que se establecen as bases reguladoras para a concesión, en réxime de concorrencia competitiva, das subvencións e axudas a proxectos de enerxías renovables correspondentes ao exercicio 2009 e ao abeiro do convenio subscrito entre o Instituto para a Diversificación e Aforro da Enerxía (IDAE) e o Instituto Enerxético de Galicia (Inega). Polo tanto, o importe total dedicado á liña de axudas de biomasa correspondentes aos Fondos do Convenio IDAE-Inega ascende a 243.273 euros, e o orzamento total para caldeiras de biomasa dentro da convocatoria pasa de 1.500.000 euros a 1.565.000 euros.
Disposición adicional
Única.-A ampliación do crédito prevista no artigo único desta resolución non afecta o prazo de presentación de solicitudes establecido na Resolución do 21 de outubro de 2009.
Disposición derradeira
Única.-Esta disposición entrará en vigor o mesmo día da súa publicación no Diario Oficial de Galicia.
Santiago de Compostela, 8 de febreiro de 2010.
Eliseo Diéguez García
Director do Instituto Enerxético de Galicia
RESOLUCIÓN do 27 de xaneiro de 2010, da Secretaría Xeral da Consellería de Cultura e Turismo, pola que se lles dá publicidade aos convenios de colaboración subscritos por esta consellería no último cuadrimestre do ano 2009.
CONSELLERÍA DE CULTURA E TURISMO — III. OUTRAS DISPOSICIÓNS — 18/02/2010

O artigo 11 da Lei 4/2006, do 30 de xuño, de transparencia e boas prácticas na Administración pública galega impón a cada consellería da Xunta de Galicia a obriga de publicar no Diario Oficial de Galicia unha relación dos convenios subscritos no último cuadrimestre por esta consellería.
En consecuencia, e para lle dar cumprimento a esa obriga,
DISPOÑO:
Artigo único.-Darlle publicidade á relación dos convenios subscritos pola Consellería de Cultura e Turismo nos meses de setembro, outubro, novembro e decembro do ano 2009, que se incorpora como anexo a esta resolución.
Santiago de Compostela, 27 de xaneiro de 2010.
Antonio Fernández-Campa García-Bernardo
Secretario xeral da Consellería de Cultura
e Turismo
Ver referencia pdf "03300D006P017.PDF"
DECRETO 11/2010, do 28 de xaneiro, polo que se declara a urxente ocupación, no expediente de expropiación forzosa, dos terreos necesarios para os labores de explotación da concesión mineira San Román fracción segunda 5534.2, sita en Ribadeo (Lugo), solicitada pola sociedade Cuarcitas y Ornamentos, S.L.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 12/02/2010

Juan Carlos Cela Cao, en representación de Cuarcitas y Ornamentos, S.L., solicitou da Consellería de Innovación e Industria, actual Consellería de Economía e Industria da Xunta de Galicia, a incoación dun expediente de expropiación forzosa polo procedemento de urxencia dos terreos necesarios para os labores de explotación da concesión mineira San Román fracción segunda nº 5534.2, sita en Ribadeo (Lugo).
Os bens a que fai referencia a declaración de urxente ocupación están determinados no expediente, o cal foi sometido ao trámite de información pública, sendo ademais realizadas notificacións individuais aos interesados dos predios afectados.
A solicitude foi efectuada conforme o disposto no artigo 105 da Lei 22/1973, do 21 de xullo, de minas, en relación co artigo 131 do Regulamento que desenvolve a citada lei, así como o artigo 52 da Lei de expropiación forzosa do 16 de decembro de l954 e o artigo 56 do seu regulamento, do 28 de abril de 1957.
Como consecuencia da información pública e das notificacións individuais, foron presentados escritos de alegacións, e procedeuse á desestimación destas, xa que non desvirtúan as razóns obxectivas polas cales neste momento é urxente a ocupación dos predios para eliminación dos riscos que actualmente existen na zona, todo iso en función do que consta no informe da Delegación Provincial de Innovación e Industria de Lugo, actual departamento territorial da Consellería de Economía e Industria, e na memoria-proposta da Dirección Xeral de Industria, Enerxía e Minas.
A expropiación está xustificada e é desde todo punto necesaria e ademais polo procedemento de urxencia, por razóns de seguridade da explotación; á xustificación hai que engadirlle a importancia intrínseca do mineral que se vai extraer, así como o emprego que se vai xerar coa posta en marcha da explotación.
Na súa virtude, por proposta do conselleiro de Economía e Industria e logo de deliberación do Consello da Xunta de Galicia, na súa reunión de vinte e oito de xaneiro de dous mil dez,
DISPOÑO:
Artigo único.-Declárase urxente, segundo o mencionado artigo 105 da Lei de minas e para os efectos dispostos no artigo 52 da Lei de expropiación forzosa, a ocupación dos predios a que se contrae o expediente e definidos neste, sitos no termo municipal de Ribadeo (Lugo), definidos nos planos presentados e dos que se publicou a súa relación nos boletíns correspondentes, predios que é necesario expropiar para a labra da concesión mineira San Román fracción segunda nº 5534.2.
Santiago de Compostela, vinte e oito de xaneiro de dous mil dez.
Alberto Núñez Feijóo
Presidente
Javier Guerra Fernández
Conselleiro de Economía e Industria
ORDE do 3 de febreiro de 2010 pola que se dispón o nomeamento dun vogal representante da Confederación Provincial de Empresarios de Pontevedra no Consello de Administración da Autoridade Portuaria de Vigo e a súa ría.
CONSELLERÍA DO MAR — II. AUTORIDADES E PERSOAL — 12/02/2010

O artigo 40 da Lei 27/1992, do 24 de novembro, de portos do Estado e da mariña mercante, texto reformado pola Lei 62/1997, do 26 de decembro, atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese xeral do Estado sitas no seu territorio.
O Acordo do Consello da Xunta de Galicia do 10 de xaneiro de 2002, modificado polo do 6 de xuño de 2002, faculta o titular da consellería competente en materia de portos para o exercicio das devanditas competencias.
Conforme o previsto no artigo 40 da Lei 27/1992, do 24 de noviembro, de portos do Estado e da mariña mercante, texto reformado pola Lei 62/1997, do 26 de decembro, a designación e separación de vogais dos consellos de administración deberá facerse necesariamente por proposta das administracións públicas e entidades e organismos representados no Consello de Administración e ao terse producido unha vacante por falecemento de Ramiro Gordejuela Aguilar, vogal representante da Confederación Provincial de Empresarios de Pontevedra, é polo que, ao abeiro do disposto no devandito artigo 40 da Lei 27/1992 e, en canto órgano competente,
DISPOÑO:
Nomear, como vogal do Consello de Administración Portuaria de Vigo e a súa ría, en representación da Confederación Provincial de Empresarios de Pontevedra, a Javier Touza Touza.
Santiago de Compostela, 3 de febreiro de 2010.
Rosa Mª Quintana Carballo
Conselleira do Mar
CORRECCIÓN de erros.-Orde do 14 de xaneiro de 2010 pola que se ditan instrucións sobre a confección de nóminas do persoal ao servizo da Administración autonómica para o ano 2010.
CONSELLERÍA DE FACENDA — III. OUTRAS DISPOSICIÓNS — 18/02/2010

Advertidos erros na citada orde, publicada no DOG nº 12, do 20 de xaneiro de 2010, deben facerse as seguintes correccións:
Na páxina 694, onde figura: «A redución do 3% nas retribucións afecta tamén aqueles postos que en 2009 tivesen establecidas unhas contías iguais ou superiores ás vixentes nese ano para os postos con rango de dirección xeral», debe figurar: «Naqueles postos que en 2009 tivesen establecidas unhas contías iguais ou superiores ás vixentes nese ano para os postos con rango de dirección xeral, manteranse as mesmas que no ano 2009».
Na páxina 706, elimínase a categoría N-A-13 Profesor Logofonía e Logopedia, e os datos relativos a devandita categoría.
Na páxina 707, na categoría de persoal sanitario S-A2-09 A.T.S. Servizo Especial Urxencias, na cantidade do complemento específico, onde figura: «264,48», debe figurar: «274,85».
Na páxina 708, na categoría de persoal sanitario S-A2-99, onde figura: «Persoal de Logofonía e Logopedia», debe figurar: «Logopeda».
Na páxina 711, elimínase a categoría N-A-13 Profesor Logofonía e Logopedia, e os datos relativos a devandita categoría.
Na páxina 713, na categoría de persoal sanitario S-A2-99, onde figura: «Persoal de Logofonia e Logopedia», debe figurar: «Logopeda».
RESOLUCIÓN do 11 xaneiro de 2010 pola que se lles dá publicidade aos convenios de colaboración subscritos polo Instituto Galego de Promoción Económica no terceiro cuadrimestre de 2009.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 15/02/2010

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG nº 136, do 14 de xuño), establece que as entidades de dereito público vinculadas ou dependentes da Comunidade Autónoma de Galicia deberán publicar cuadrimestralmente no Diario Oficial de Galicia unha relación dos convenios de colaboración asinados no cuadrimestre anterior.
Polo que antecede, en virtude das facultades que teño concedidas,
RESOLVO:
Único.-Facer pública a relación dos convenios subscritos polo Instituto Galego de Promoción Económica nos meses de setembro, outubro, novembro e decembro do ano 2009, que se anexa a esta resolución.
Santiago de Compostela, 11 de xaneiro de 2010.
Joaquín Varela de Limia de Cominges
Director xeral do Instituto Galego de Promoción Económica
Ver referencia pdf "03000D004P036.PDF"
RESOLUCIÓN do 20 de xaneiro de 2010, da Dirección Xeral de Industria, Enerxía e Minas, para dar cumprimento á sentenza ditada en referencia coa Resolución do 11 de xullo de 2007 pola que se publica a relación de solicitudes de autorización para a instalación de parques eólicos singulares admitidos a trámite ao abeiro da Orde do 17 de decembro de 2004 (Diario Oficial de Galicia número 5, do 10 de xaneiro de 2005).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 15/02/2010

Primeiro.-Mediante Resolución do 11 de xullo de 2007 (Diario Oficial de Galicia do 20 de xullo) fíxose pública a relación de solicitudes de autorización para a instalación de parques eólicos singulares admitidos a trámite ao abeiro da Orde do 17 de decembro de 2004 pola que se abría o prazo para a presentación de solicitudes de autorización para a instalación de parques eólicos singulares (Diario Oficial de Galicia do 10 de xaneiro de 2005).
Segundo.-Con data do 30 de outubro de 2009 foi ditada a primeira sentenza firme, que a súa parte dispositiva establece anular a resolución recollida na epígrafe anterior, e retrotraer o procedemento ao momento inmediatamente anterior ao de constitución da comisión de valoración das solicitudes de autorización para a instalación de parques eólicos singulares admitidas a trámite ao amparo da Orde do 17 de decembro de 2004.
En virtude do exposto e para dar cumprimento á sentenza do 30 de outubro de 2009 ditada no procedemento ordinario 0010872/2007 e aos pronunciamentos contidos nos demais procedementos contenciosos con que o presente garda íntima conexión,
RESOLVO:
Retrotraer o procedemento de admisión a trámite de parques eólicos singulares aberto ao abeiro da Orde do 17 de decembro de 2004, ao momento inmediatamente anterior ao de formalización da comisión de valoración para que se proceda á constitución dunha nova comisión para os efectos de resolver de forma motivada os expedientes que deben ser admitidos a trámite a través dela.
Santiago de Compostela, 20 de xaneiro de 2010.
Ángel Bernardo Tahoces
Director xeral de Industria, Enerxía e Minas
RESOLUCIÓN do 29 de xaneiro de 2010, da Dirección Xeral de Relacións Laborais, pola que se dispón a inscrición no rexistro e a publicación, no Diario Oficial de Galicia, do acordo da comisión mixta paritaria do convenio colectivo de Autopista Central Gallega Concesionaria Española, S.A., relativo á aprobación da táboa salarial para o ano 2010.
CONSELLERÍA DE TRABALLO E BENESTAR — III. OUTRAS DISPOSICIÓNS — 26/02/2010

Visto o acordo polo que se aproba a táboa salarial para o ano 2010, que subscribiu a comisión mixta paritaria do convenio colectivo de Autopista Central Gallega Concesionaria Española, S.A., na xuntanza que tivo lugar o 21 de xaneiro de 2010, e de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo.
A Dirección Xeral de Relacións Laborais
ACORDA:
Primeiro.-Ordenar a inscrición de dita revisión salarial no Rexistro Xeral de Convenios desta dirección xeral.
Segundo.-Remitir o texto orixinal ao correspondente servizo deste centro directivo.
Tercero.-Dispoñer a súa publicación no Diario Oficial de Galicia.
Santiago de Compostela, 29 de xaneiro de 2010.
Odilo Martiñá Rodríguez
Director xeral de Relacións Laborais
Ver referencia pdf "03900D006P014.PDF"
DECRETO 17/2010, do 4 de febreiro, polo que se modifican os estatutos da Sociedade Anónima de Xestión do Plan Xacobeo.
CONSELLERÍA DE FACENDA — I. DISPOSICIÓNS XERAIS — 23/02/2010

O Decreto 377/1991, do 19 de setembro, crea a sociedade pública Sociedade Anónima de Xestión do Plan Xacobeo, asumindo, en virtude do disposto no seu artigo 2 dos seus estatutos, o deseño, programación, coordinación e, se é o caso a realización das actividades relacionadas co Xacobeo que se executarán, se é o caso, en coordinación coas administracións públicas competentes.
Publicados o Decreto 79/2009, do 19 de abril, polo que se establece a estrutura orgánica da Xunta de Galicia, o Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia e o Decreto 337/2009, do 11 de xuño, polo que se desenvolve a estrutura orgánica da Consellería de Cultura e Turismo, correspóndelle ao devandito departamento, a través da Secretaría Xeral para o Turismo, a dirección e coordinación das actuacións da consellería, directamente ou a través da Sociedade Anónima de Xestión do Plan Xacobeo, relacionadas coa posta en valor cultural e turística do Camiño de Santiago, a súa promoción, a xestión da imaxe corporativa do Xacobeo e da rede de albergues, así como calquera outra acción que redunde en beneficio do Camiño de Santiago, faise preciso modificar os estatutos da Sociedade Anónima de Xestión do Plan Xacobeo, para o que, de conformidade co disposto no artigo 45.3º da Lei de patrimonio da Comunidade Autónoma galega e no
artigo 111 do Decreto 50/1989, do 9 de marzo, polo que se aproba o regulamento que a desenvolve, por proposta da conselleira de Facenda logo de deliberación do Consello da Xunta de Galicia, na súa reunión do día catro de febreiro de dous mil dez,
DISPOÑO:
Artigo único.-Modificar o artigo 17 dos estatutos da Sociedade Anónima de Xestión do Plan Xacobeo, aprobados polo Decreto 377/1991, do 19 de setembro:
«Modifícase a redacción do artigo 17, polo que este artigo queda redactado da seguinte forma:
Artigo 17.-O Consello de Administración.
1. O Consello de Administración estará integrado por un mínimo de 5 e un máximo de 7 conselleiros, que serán nomeados pola Xunta Xeral.
2. Será presidente do Consello de Administración da Sociedade Anónima de Xestión do Plan Xacobeo a persoa titular da consellería competente en materia de turismo.
3. O secretario do Consello de Administración será elixido polo Consello de Administración de entre os seus membros, por proposta do seu presidente, e, en defecto da súa asistencia, asumirá as súas funcións o conselleiro de menor idade».
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, catro de febreiro de dous mil dez.
Alberto Núñez Feijóo
Presidente
Marta Fernández Currás
Conselleira de Facenda
ORDE do 18 de febreiro de 2010 pola que se aproba o Manual de normas de identidade visual corporativa institucional da Xunta de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — I. DISPOSICIÓNS XERAIS — 19/02/2010

A importancia da comunicación e a transcendencia da imaxe, especialmente nas administracións públicas, así como a necesidade desta institución pública de reafirmar o seu carácter diferencial, unidas ambas a criterios de racionalización e redución do gasto público, fixeron conveniente aprobar o Decreto 409/2009, do 5 de novembro.
Mediante esta norma aprobouse o uso dos elementos básicos da identidade corporativa da Xunta de Galicia, realizando un esforzo de estandarización, no marco dun programa de imaxe institucional que o que pretende é mellorar e unificar a proxección exterior da Xunta de Galicia, dada a especial transcendencia que reviste o feito de que a súa imaxe actúe como un elemento de cohesión, moderno e homoxéneo, facilmente recoñecible para os cidadáns e para o resto das institucións.
A disposición adicional única do Decreto 409/2009, do 5 de novembro, establece que o dito decreto se desenvolverá a través do Manual de normas de identidade visual corporativa institucional, que será aprobado mediante orde do conselleiro de Presidencia, Administracións Públicas e Xustiza.
Neste contexto, coa finalidade de instrumentar o seu uso concreto, cómpre agora aprobar a orde mediante a que se aprobe o novo Manual de normas de identidade visual corporativa institucional.
Polo tanto, en exercicio das facultades conferidas ao conselleiro de Presidencia, Administracións Públicas e Xustiza na disposición derradeira segunda do Decreto 409/2009, do 5 de novembro, para ditar cantas disposicións sexan necesarias para a execución e desenvolvemento do dito decreto.
DISPOÑO:
Artigo unico.-Apróbase o Manual de normas de identidade visual corporativa institucional da Xunta de Galicia, mediante o cal se determina o uso concreto dos seus elementos básicos tanto nos documentos administrativos, como nas comunicacións de tipo xeral, nas publicacións e na publicidade institucional que estará dispoñible no enderezo da internet
http://www.xunta.es/identidade-corporativa/.
Disposición derrogatoria
Queda derrogada a Orde do 11 de xullo de 2003 pola que se desenvolve o Decreto 178/2003, do 20 de febreiro, polo que se aproba o código de identificación corporativa da Xunta de Galicia, e cantas disposicións de igual ou inferior rango se opoñan ao disposto nesta orde.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 18 de febreiro de 2010.
Alfonso Rueda Valenzuela
Conselleiro de Presidencia, Administracións Públicas e Xustiza
RESOLUCIÓN do 4 de febreiro de 2010 pola que se dá publicidade aos beneficiarios das axudas concedidas ao abeiro da Orde do 16 de decembro de 2008 pola que se establecen as bases reguladoras e se convocan para 2008 e 2009 as axudas aos traballadores residentes en Galicia para a contratación dun seguro de pagamentos protexidos.
CONSELLERÍA DE FACENDA — III. OUTRAS DISPOSICIÓNS — 24/02/2010

1. Mediante resolucións do 6, 15 e 26 de outubro, 10, 11, 12 e 16 de novembro, 14, 15 e 22 de decembro de 2009 e 7, 18, 21 e 22 de xaneiro de 2010 do director xeral de Política Financeira e Tesouro, por delegación da conselleira de Facenda, concedéronse as axudas polas contías que se reflicten no anexo, convocadas ao abeiro da Orde do 16 de decembro de 2008 pola que se establecen as bases reguladoras e se convocan para 2008 e 2009 as axudas aos traballadores residentes en Galicia para a contratación dun seguro de pagamentos protexidos.
2. O financiamento das subvencións concedidas imputouse segundo a aplicación orzamentaria 07.05.621A.480.0 dos orzamentos xerais da Comunidade Autónoma de Galicia para o ano 2009.
En virtude do exposto anteriormente,
RESOLVO:
Único.-Dar publicidade á relación de beneficiarios de axudas concedidas os días 6, 15 e 26 de outubro, 10, 11, 12 e 16 de novembro, 14, 15 e 22 de decembro de 2009 e 7, 18, 21 e 22 de xaneiro de 2010 ao abeiro da Orde do 16 de decembro de 2008, que figura como anexo.
Santiago de Compostela, 4 de febreiro de 2010.
Manuel Galdo Pérez
Director xeral de Política Financeira e Tesouro
Ver referencia pdf "03700D002P009.PDF"
ORDE do 29 de xaneiro de 2010 pola que se fai pública a composición do Consello Reitor do Consorcio Oncolóxico de Galicia.
CONSELLERÍA DE SANIDADE — II. AUTORIDADES E PERSOAL — 22/02/2010

O Consorcio Oncolóxico de Galicia está concibido como un instrumento executivo que ten como obxectivo a realización dun aproveitamento eficiente dos recursos sanitarios existentes en materia de oncoloxía, proporcionando asistencia integral e de calidade aos pacientes que o precisen.
A constitución do Consorcio Oncolóxico de Galicia e a aprobación dos seus estatutos foi realizada polo Decreto 14/2008, do 19 de xullo, e está formado pola Administración da Comunidade Autónoma de Galicia, representada pola Consellería de Sanidade, o Servizo Galego de Saúde, a Fundación Centro Oncolóxico Rexional José Antonio Quiroga y Piñeyro e o Concello da Coruña.
De conformidade co establecido no artigo 10 dos estatutos do Consorcio, o seu Consello Reitor estará integrado por sete membros, que serán designados da seguinte forma: dous pola Consellería de Sanidade, dous polo Servizo Galego de Saúde, dous pola Fundación Centro Oncolóxico Rexional José Antonio Quiroga y Piñeyro e un polo Concello da Coruña.
En consecuencia, e unha vez que os integrantes do Consorcio realizaron a designación dos representantes que lles corresponden, en virtude das facultades conferidas polo artigo 38 da Lei 1/1983, do 22 de febreiro, reguladora da Xunta e da súa Presidencia, e de conformidade co establecido no Decreto 141/2008, do 19 de xuño, por proposta da xerencia do Servizo Galego de Saúde,
DISPOÑO:
Artigo único.-O Consello Reitor do Consorcio Oncolóxico de Galicia estará formado polas seguintes persoas:
Alfredo García Iglesias, xerente do Complexo Hospitalario Universitario A Coruña, pola Consellería de Sanidade.
María Jesús Rodríguez Abellón, xerente de Atención Primaria da Coruña, pola Consellería de Sanidade.
José Manuel Vázquez Rodríguez, director de Organización e Xestión Clínica do Complexo Hospitalario A Coruña, polo Servizo Galego de Saúde.
Francisco José Vilanova Fraga, xerente do Complexo Hospitalario Xeral-Calde de Lugo, polo Servizo Galego de Saúde.
José Antonio Quiroga y Piñeiro, pola Fundación Centro Oncolóxico Rexional.
Fernando Miguel Cachafeiro Villaverde, pola Fundación Centro Oncolóxico Rexional.
Eudoxia María Neira Fernández, polo Concello da Coruña.
Santiago de Compostela, 29 de xaneiro de 2010.
María del Pilar Farjas Abadía
Conselleira de Sanidade
ORDE do 31 de decembro de 2009 pola que se resolve a convocatoria do 30 de abril de 2009 pola que se convocan axudas económicas para o alumnado que realiza formación práctica en centros de traballo correspondentes aos estudos de ciclos formativos de grao medio e superior de formación profesional, módulos profesionais experimentais, artes plásticas e deseño, ensinanzas deportivas e programas de cualificación profesional inicial.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 24/02/2010

Formalizados os trámites que figuran na Orde do 30 de abril de 2009, DOG do 12 de maio, pola que se convocan axudas económicas para o alumnado que realiza formación práctica en centros de traballo correspondentes aos estudos de ciclos formativos de grao medio e superior de formación profesional específica, módulos profesionais experimentais, artes plásticas e deseño, ensinanzas deportivas e programas de cualificación profesional inicial.
Vista a proposta de adxudicación da Dirección Xeral de Educación, Formación Profesional e Innovación Educativa, segundo as previsións dos artigos 5 e 9 da orde de convocatoria, e de conformidade co disposto no seu artigo 10,
RESOLVO:
Primeiro.-Anunciar a exposición ao público das listaxes definitivas dos beneficiarios das axudas concedidas correspondentes ao ano 2009, segundo prazo, e nas contías que se indican, que estarán expostas no taboleiro de anuncios da Consellería de Educación e Ordenación Universitaria, na Consellería de Presidencia, oficina de atención ao cidadán, e nas delegacións provinciais da Consellería de Educación e Ordenación Universitaria.
Segundo.-Contra esta resolución, que pon fin á vía administrativa, os interesados poderán interpoñer recurso potestativo de reposición ante a conselleira de Educación e Ordenación Universitaria no prazo dun mes contado a partir do día seguinte ao da súa publicación no Diario Oficial de Galicia, de acordo co disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, ou ben directamente recurso contencioso-administrativo, no prazo de dous meses, ante a Sala do Contencioso-Administrativo do Tribunal Superior de Xustiza de Galicia, consonte a Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 31 de decembro de 2009.
Jesús Vázquez Abad
Conselleiro de Educación e Ordenación Universitaria
ORDE do 11 de febreiro de 2010 pola que se dispón a renovación dun vogal do Consello de Administración da Autoridade Portuaria de Vilagarcía de Arousa e a súa ría.
CONSELLERÍA DO MAR — II. AUTORIDADES E PERSOAL — 19/02/2010

A Lei 27/1992, do 24 de novembro, de portos do Estado e da mariña mercante, texto reformado pola Lei 62/1997, do 26 de decembro, atribúe ás comunidades autónomas as facultades de designación e separación dos vogais dos consellos de administración das autoridades portuarias de interese do estado situadas no seu territorio.
O acordo do Consello da Xunta de Galicia do 10 de xaneiro de 2002, modificado polo do 6 de xuño de 2002, faculta o titular da consellería competente en materia de portos para o exercicio das devanditas competencias.
Conforme o previsto no artigo 40 da Lei 27/1992, do 24 de novembro, de portos do Estado e da mariña mercante, texto reformado pola Lei 62/1997, do 26 de decembro, a designación e separación dos vogais dos consellos de administración deberán facerse necesariamente por proposta das administracións públicas e entidades e organismos representados no consello de administración polo que, en canto órgano competente,
DISPOÑO:
A renovación do mandato de Javier Suárez García como vogal no Consello de Administración da Autoridade Portuaria de Vilagarcía de Arousa e a súa ría en representación da Administración xeral do Estado.
Santiago de Compostela, 11 de febreiro de 2010.
Rosa María Quintana Carballo
Conselleira do Mar
ORDE do 18 de outubro de 2010 pola que se establecen os centros e postos cualificados de especial dificultade na Comunidade Autónoma de Galicia.
CONSELLERÍA DE EDUCACIÓN E ORDENACIÓN UNIVERSITARIA — I. DISPOSICIÓNS XERAIS — 28/10/2010

Por Orde do 24 de outubro de 1990 establecéronse os centros e postos de difícil desempeño na Comunidade Autónoma de Galicia. Desde o ano 1990 as condicións de desempeño dos postos de traballo víronse substancialmente modificadas, polo que é necesario proceder a unha nova regulación dos postos de traballo que poidan considerarse de especial dificultade para os efectos de puntuación nos concursos de traslados entre funcionarios docentes que impartan as ensinanzas reguladas na Lei orgánica de educación.
En consecuencia, esta Consellería de Educación e Ordenación Universitaria
DISPÓN:
Primeiro.-Defínense como postos de especial dificultade, para os efectos establecidos na normativa que regula os concursos de traslados entre os funcionarios docentes que imparten as ensinanzas reguladas na Lei orgánica de educación, os desempeñados nos centros de educación permanente de adultos nas institucións penitenciarias, nos centros de educación especial, nas aulas específicas de educación especial nos centros ordinarios e nas escolas unitarias.
Segundo.-Os centros definidos como de especial dificultade publícanse como anexos a esta orde.
Disposición transitoria
O profesorado destinado na actualidade nos centros relacionados no anexo da Orde do 24 de outubro de 1990, pola que se establecen os centros e postos de difícil desempeño na Comunidade Autónoma de Galicia, que non estean incluídos nos anexos desta orde, mentres concursen desde o mencionado centro manterán a puntuación que lles corresponda polos anos e meses de servizo prestados no centro de difícil desempeño ata o 31 de agosto de 2010.
Disposición derrogatoria
Queda derroga a Orde do 24 de outubro de 1990 pola que se establecen os centros e postos de difícil desempeño na Comunidade Autónoma de Galicia.
Disposición derradeira
Esta orde terá efectos desde o día 1 de setembro de 2010.
Santiago de Compostela, 18 de outubro de 2010.
Jesús Vázquez Abad
Conselleiro de Educación e Ordenación
Universitaria
Ver referencia pdf "20800D001P006.PDF"
Ver referencia pdf "20800D003P008.PDF"
RESOLUCIÓN do 29 de decembro de 2009 pola que se lles dá publicidade ás axudas concedidas ao abeiro da Orde do 27 de febreiro de 2009, pola que se convoca e se regula o réxime de concesión de axudas a pemes de Galicia para o financiamento de investimentos encamiñados á redución de emisións de gases de efecto invernadoiro (Diario Oficial de Galicia número 49, do 11 de marzo).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 22/02/2010

En cumprimento do establecido polos artigos 18 da Lei 38/2003, do 17 de novembro, xeral de subvencións, 15 da Lei 9/2007, do 13 de xuño, de subvencións de Galicia, e 10 da Orde do 24 de abril de 2008, pola que se convoca e se regula o réxime de concesión de axudas ás pequenas e medianas empresas (pemes) de Galicia para o financiamento de investimentos encamiñados á redución das emisións de gases efecto invernadoiro, disponse a publicación no Diario Oficial de Galicia das subvencións concedidas en virtude de resolución ditada polo secretario xeral de Calidade e Avaliación Ambiental, por delegación do conselleiro de Medio Ambiente, Territorio e Infraestruturas, en data do 10 de setembro de 2009, facendo constar os seguintes extremos:
Convocatoria: Orde do 27 de febreiro de 2009 pola que se convoca e se regula o réxime de concesión de axudas a pemes de Galicia para o financiamento de investimentos encamiñados á redución de emisións de gases de efecto invernadoiro (DOG nº 49, do 11 de marzo).
Aplicacións orzamentarias:
15.03.541D.770.0 dos orzamentos xerais da Comunidade Autónoma de Galicia do ano 2009. Crédito orzamentario: 500.000 euros.
15.03.541D.770.0 dos orzamentos xerais da Comunidade Autónoma de Galicia do ano 2010. Crédito orzamentario: 500.000 euros.
Relación de beneficiarios e axudas concedidas:
Ver referencia pdf "03500D004P023.PDF"
Finalidade das subvencións: axuda a investimentos efectuados por pequenas e medianas empresas galegas, asociacións destas legalmente constituídas ou clústers empresariais co fin de acadar unha redución das emisións de gases de efecto invernadoiro.
Santiago de Compostela, 29 de decembro de 2009.
Justo de Benito Basanta
Secretario xeral de Calidade e Avaliación Ambiental
RESOLUCIÓN do 12 de febreiro de 2010, da Secretaría Xeral da Consellería do Medio Rural, pola que se lles dá publicidade aos convenios subscritos por esta consellería no terceiro cuadrimestre do ano 2009.
CONSELLERÍA DO MEDIO RURAL — III. OUTRAS DISPOSICIÓNS — 22/02/2010

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG nº 136, do 14 de xuño), impón a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no terceiro cuadrimestre do ano.
En consecuencia, e para lle dar cumprimento a esa obriga,
DISPOÑO:
Artigo único.-Dar publicidade á relación dos convenios subscritos pola Consellería do Medio Rural nos meses de setembro, outubro, novembro e decembro do ano 2009, que se incorpora como anexo a esta resolución.
Santiago de Compostela, 12 de febreiro de 2010.
Jorge Atán Castro
Secretario xeral da Conselelría do Medio Rural
Ver referencia pdf "03500D004P023.PDF"
RESOLUCIÓN do 17 de febreiro de 2010 pola que se amplía o prazo de presentación de solicitudes previsto na Resolución do 15 de decembro de 2009 pola que se aproban as bases reguladoras das subvencións a proxectos dinamizadores das áreas rurais de Galicia, e se anuncia a convocatoria para o ano 2010.
AXENCIA GALEGA DE DESENVOLVEMENTO RURAL — III. OUTRAS DISPOSICIÓNS — 22/02/2010

Por Resolución do 15 de decembro de 2009 apróbanse as bases reguladoras das subvencións a proxectos dinamizadores das áreas rurais de Galicia e anúnciase a convocatoria para o ano 2010 (DOG nº 250, do 24 de decembro).
Nos termos previstos na epígrafe terceira da citada resolución habilítase un prazo de 60 días naturais, contados desde o seguinte ao da publicación da convocatoria no DOG para os efectos de presentar as solicitudes, resultando en consecuencia, que o prazo previsto remata o 22 de febreiro.
No transcurso do prazo para a presentación de solicitudes, recibíronse na Agader continuas demandas de información e aclaracións de dúbidas por parte dos posibles promotores. Por outra banda, constatouse un problema xeneralizado consecuencia da actual crise económica: a dificultade de acadar financiamento complementario para afrontar a total execución e posterior viabilidade dos proxectos. Por estas razóns, vén sendo unánime a petición por parte dos posibles promotores para ampliar o prazo de presentación de solicitudes, co fin de poder definir e concretar con maior precisión tanto os proxectos que se van presentar como as vías de financiamento con que afrontar a súa viabilidade.
O artigo 49 da Lei 30/1992, do 26 de novembro, de réxime xurídico das administracións públicas e do procedemento administrativo común, establece que a Administración poderá conceder unha ampliación dos prazos establecidos, que non exceda da metade destes, se as circunstancias o aconsellan e con iso non se prexudican dereitos de terceiros.
Tendo en conta o anterior, e no exercicio das competencias atribuídas polo acordo do Consello de Dirección da Agader, do 21 de xuño de 2007,
RESOLVO:
Ampliar ata o 24 de marzo de 2010 o prazo de presentación de solicitudes previsto na epígrafe terceira da Resolución do 15 de decembro de 2009, pola que se aproban as bases reguladoras das subvencións a proxectos dinamizadores das áreas rurais de Galicia, e se anuncia a convocatoria para o ano 2010.
Contra esta resolución, que pon fin á vía administrativa, cabe interpor recurso potestativo de reposición ante do Consello de Dirección da Agader, no prazo dun mes contado desde a súa publicación no DOG, ou ben directamente recurso contencioso-administrativo ante o órgano xurisdicional competente, nos termos establecidos na Lei 29/1998, do 13 de xullo, reguladora da xurisdición contencioso-administrativa.
Santiago de Compostela 17 de febreiro de 2010.
P.D. (Resolución 21-6-2007)
Antonio Crespo Iglesias
Director xeral da Axencia Galega de Desenvolvemento Rural
CORRECCIÓN de erros.-Orde do 22 de decembro de 2009 pola que se aproba o Plan Xeral de Explotación Marisqueira para o ano 2010.
CONSELLERÍA DO MAR — III. OUTRAS DISPOSICIÓNS — 22/02/2010

Advertidos erros na corrección de erros publicada no DOG nº 21, do 2 de febreiro de 2010 respecto da Orde do 22 de decembro de 2009, publicada no DOG nº 254, do 31 de decembro de 2009, pola que se aproba o Plan Xeral de Explotación Marisqueira para o ano 2010 fanse as oportunas correccións:
Na páxina 1.297, marxe esquerda, debe suprimirse o seguinte texto:
«Na páxina 19.912: Provincia da Coruña, 8ª fila, C.P. Cabo de Cruz (modalidade a pé)».
Onde di: «Zona de traballo: entre punta Peralto e Pedra Sartaña; entre Pedra Sartaña e punta Careixo; entre punta Careixo e punta Cabo de Cruz; de punta Cabo de Cruz a punta Chazo e entre punta Chazo e punta Pedra Rubia».
Debe dicir: «Zona de traballo: entre punta Peralto e Pedra Sartaña; entre Pedra Sartaña e punta Careixo; entre punta Careixo e punta Cabo de Cruz; de punta Cabo de Cruz a punta Chazo e entre punta Chazo e Pedra Rubia».
Na páxina 1.297, marxe esquerda, debe suprimirse o seguinte texto:
«Na páxina 19.912: provincia da Coruña, 9ª fila, C.P. Cabo de Cruz (modalidade embarcación)».
Onde di: «Zona de traballo: entre punta Peralto e Pedra Sartaña; entre Pedra Sartaña e punta Careixo; entre punta Careixo e punta Cabo de Cruz; de punta Cabo de Cruz a punta Chazo e entre punta Chazo e punta Pedra Rubia».
Debe dicir: «Zona de traballo: entre punta Peralto e Pedra Sartaña; entre Pedra Sartaña e punta Careixo; entre punta Careixo e punta Cabo de Cruz; de punta Cabo de Cruz a punta Chazo e entre punta Chazo e Pedra Rubia».
Na páxina 1.297, marxe esquerda, debe suprimirse o seguinte texto:
«Na páxina 19.913: provincia da Coruña, 12ª fila, Ría de Arousa, S. Coop. Galega (modalidade a pé e embarcación)».
Onde di: «Zona de traballo: de punta Portomouro a punta Pedra Rubia».
Debe dicir: «Zona de traballo: de punta Portomouro a Pedra Rubia».
Polo tanto, unha vez suprimidos os textos correspondentes, entenderase que o contido correcto, respecto aos textos afectados por esta corrección, é o recollido na Orde do 22 de decembro de 2009, pola que se aproba o Plan Xeral de Explotación Marisqueira para o ano 2010, publicada no DOG nº 254, do 31 de decembro de 2009.
RESOLUCIÓN do 15 de febreiro de 2010 pola que se fai pública a ampliación do límite de crédito dispoñible para o ano 2010 das bases reguladoras das liñas de apoio ao acceso e adecuación do financiamento das pequenas e medianas empresas, instrumentadas mediante convenio de colaboración entre o Instituto Galego de Promoción Económica (Igape), as sociedades de garantía recíproca e as entidades financeiras adheridas.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 22/02/2010

Mediante Resolución do 4 de novembro de 2008 publicouse o acordo do Consello de Dirección do Instituto Galego de Promoción Económica que aprobou as bases reguladoras das liñas de apoio ao acceso e adecuación do financiamento das pequenas e medianas empresas, instrumentadas mediante convenio de colaboración subscrito entre o Instituto Galego de Promoción Económica (Igape), as sociedades de garantía recíproca e as entidades financeiras adheridas (DOG nº 215, do 5 de novembro de 2008).
No artigo 20 das ditas bases establécese a súa dotación orzamentaria, así como que os créditos poderán ser modificados e/ou ampliados á vista das solicitudes presentadas, do cal se daría a correspondente publicidade no Diario Oficial de Galicia.
Debido ao elevado número de solicitudes presentadas ao abeiro das tres liñas de axuda establecidas nas bases (circulante, refinanciamento de pasivos e ampliación de capital) nun contexto en que as pemes galegas deben adecuar o seu financiamento á realidade económica actual, semella oportuno incrementar o importe aprobado para as axudas establecidas nestas bases.
Por todo o anterior, e en virtude das facultades que teño conferidas
RESOLVO:
Único.-Amplíase en 1.400.000  para o exercicio 2010 o crédito establecido na partida 02.01-E5/10/01-656700 para as bases reguladoras das liñas de apoio ao acceso e adecuación do financiamento das pequenas e medianas empresas, instrumentadas mediante convenio de colaboración subscrito entre o Instituto Galego de Promoción Económica (Igape), as sociedades de garantía recíproca e as entidades financeiras adheridas.
Santiago de Compostela, 15 de febreiro de 2009.
Joaquín Varela de Limia de Cominges
Director xeral do Instituto Galego de Promoción Económica